Kollár, Jozef, poslanec NR SR (2015-06-23):
Ďakujem pekne za slovo. Vážená pani predsedajúca, vážený pán minister, dámy a páni, k predmetnej novele zákona o správe daní chcem vystúpiť k jednému jedinému bodu a ten sa týka pokút. Táto novela upravuje pokuty tak, že umožňuje daňovému subjektu, na ktorý bola poslaná daňová kontrola, urobiť tzv. dodatočné daňové priznanie, myslím, že do 15 dní ho môže urobiť, a v závislosti od toho, či tak urobí po tom, čo podpísal protokol o zahájení daňovej kontroly, alebo či tak urobil pred tým, tak tu sa vlastne timingujú tie pokuty, že v jednom prípade je to pokuta do výšky 7 %, teda hovorí sa o základnej úrokovej sadzbe Európskej centrálnej banky, ale minimálne 7 % . A v tom druhom prípade, keď to urobí po týchto všetkých oznámeniach a spísaní zápisnice o začatí daňovej kontroly, tak je to sadzba 10 %. Dve krátke poznámky. Ja vítam, že je tu urobený nejaký malý, konečne, malý progres. Ja som na to upozorňoval naposledy pri poslaneckom prieskume na Daňovom úrade v Košiciach, ak si pamätáte, sme hovorili o daňových pokutách, ktoré podľa súčasne platného stavu sú len v dvoch pásmach, buď je to 5 %, alebo 10 %. A teraz dobre počúvajte. Ak sa, poviem to teraz ľudovo a zrozumiteľne, ak sa daňový subjekt prizná, tak platí pokutu 5 %, a ak sa neprizná a dôjdu mu na to daňoví kontrolóri, tak platí 10 %. Pri súčasnom počte daňových subjektov verzus počet daňových kontrolórov je štatisticky, myslím, dokázané, že na jeden daňový subjekt príde daňová kontrola, myslím, že raz za 70 či 300, či koľko rokov, proste, hej. To je, to je tak, no. A teraz v čom je, v čom je ten problém? Že ten náš systém, dnes platný ešte systém daňových, teda pokút pri daňových delikvenciách je naozaj taký, že ak sa priznáte sami k tomu, že si „sami“ dorubíte nejakú daň alebo sa priznáte, že ste odviedli neskôr, ako ste mali a tak ďalej, platíte, opakujem ešte raz, 5 %, a keď vám na to príde daňová kontrola, platíte 10-percentnú sankciu z tej dorubenej dane. Toto je naozaj komické a smiešne, lebo ktorý podnikateľ by sám dobrovoľne sa priznal v nejakom dodatočnom daňovom priznaní, že pochybil, a dodatočne sám sa hlásil, že ja chcem zaplatiť viacej daní, ako som uviedol v tom pôvodnom daňovom priznaní? Tak asi to neurobí nikto a každý bude čakať, že však keď mi na to prídu, no tak namiesto 5-percentnej sankcie budem platiť 10-percentnú sankciu, čo je stále peanuts. A teraz, čo sa deje v tomto predloženom, á, v predloženej novele zákona, sa deje to, že sa zavádza teda, alebo zohľadňuje ten princíp toho časového posunu, že ak sa ten daňový subjekt prizná do okamihu spustenia daňovej kontroly, do okamihu, že prijal oznámenie o tom, že bude uskutočnená kontrola, alebo do okamihu, že bola spísaná zápisnica o otvorení daňovej kontroly, ak je to stále to do, do, do, tak vtedy platí tých 7 %. Teda je to odvodené od sadzieb Európskej centrálnej banky, minimálne 7 %. A ak toto všetko urobí po, po, po, po, čiže po týchto všetkých aktoch, ktoré sú tam vymenované, tak platí 10 %. No a teraz pointa, ktorú chcem povedať, je, že kým sa dostaneme do druhého čítania, možno by som poprosil aj pána ministra alebo jeho expertný tím, ktorý na tejto novele robil, aby zvážili jednu vec, tam stačí naozaj poslať dvoch ľudí na služobnú cestu do Veľkej Británie a netreba vylamovať otvorené dvere a pozrieť sa, ako to funguje v civilizovanej krajine, a funguje to, podotýkam, veľmi efektívne. A vyvážene navyše. To znamená, že nie je poškodzovaný ani daňový subjekt, ale ani štát nepríde skrátka pri výbere daní. Je to naozaj vyvážené. Tam je ten systém daňových pokút, alebo teda pokút za daňové delikvencie taký, že pokiaľ vám daňová kontrola síce dorubí nejakú dodatočnú daň, ale súčasne vy ako daňový subjekt sa viete preukázať tým, že máte v ruke stanovisko daňového poradcu, že ste konali správne v súlade so zákonom, tak vtedy to zohľadní tá daňová kontrola a dorubí vám síce tú daň, ale sankcia je 0 %. Tomu sa hovorí tzv. reasonable case, to znamená, že je to naozaj prípad, ktorý má svoj, svoj reason, má svoj zmysel. Daňový subjekt nekonal prvoplánovo s cieľom krátiť daňovú povinnosť. Vie sa preukázať stanoviskom oficiálneho daňového kontrolóra, štempel okrúhly a tak ďalej, že konal správne, a napriek tomu daňová kontrola má iný názor, si osvojí iný názor a dorubí tú daň. Samozrejme, že v tom prípade je, a to súhlasím s tým, je v práve daňový úrad, nie daňový poradca. To je úplne prirodzené. Čiže tá dodatočná daň sa dorubí, ale sankcia, opakujem, je 0 %. Čiže daňový subjekt doplatí tú daň, ale platí sankciu 0 %. Potom sú medzitým rôzne medzistavy, kedy sú sankcie, ja neviem, 20 %, 50 % a nakoniec to končí 100-percentnou sankciou a tá je len v prípade, a teraz dobre počúvajme, že k tej delikvencii daňovej zo strany daňového subjektu prichádza opakovane, čiže je to recidíva, tak ako keď je niekto závislý od alkoholu, to je recidíva, a súčasne platí, že daňový subjekt konal úmyselne v smere zahladiť stopy. Hej? Čiže on vedel, že porušuje zákon, vykonal konkrétne opatrenia a kroky, ktorými chcel zahladiť tie stopy, a súčasne ešte porušil ten daný paragraf, článok a tak ďalej opakovane. Čiže je delikvent. V takomto prípade je daňová sankcia vo výške 100 % tej dorubenej dane. Čiže nielenže zaplatí tú dodatočne dorubenú daň, ale ešte k tomu raz takú sumu, čiže 100-percentná sankcia. Tento systém mi príde ako, opakujem, účinný a vyvážený. A naozaj nepotrebujeme vylamovať otvorené dvere, stačí poslať možno na desať dní na študijnú cestu, teraz budú parlamentné prázdniny, tento zákon pôjde do druhého čítania až na septembrovej schôdzi, stačí, keď pošlete z minfinu 2-3 zamestnancov alebo v kombinácii so zamestnancami z finančnej správy na pár dní do Veľkej Británie, a vieme naozaj tento systém, ktorý je funkčný, efektívny, nepoškodzuje daňové subjekty a súčasne ale aj chráni verejný záujem alebo záujem štátu pri výbere daní a aj je naozaj vyvážený a dobrý tento systém. Pretože v tomto, čo ste predložili, opakujem, je ten malý posun, že ste rozdelili sankcie a pokuty v závislosti od toho, kedy, v akom kľúčovom okamihu daňový subjekt urobí to dodatočné daňové priznanie, či je to pred tými všetkými zahájeniami tých kontrol, alebo či je to až potom. To je fajn, že motivujete daňové subjekty, aby takpovediac samy prišli s kožou na trh a samy priznali v dodatočnom daňovom priznaní, že pochybili, to je fajn, opakujem ešte raz, ale trochu ma tam vyrušuje tá veta, že navrhuje sa sankciu uložiť najviac do výšky vyrubenej dane, čiže 100 %. To znamená, že podľa tohto stavu, ak to ostane nezmenené v druhom čítaní a bude to schválené, tak ostáva na ľubovôli, podčiarkujem, na ľubovôli toho správcu dane, či vyrubí, nemýľme si sankciu s dodatočne vyrubenou daňou, tú vyrubí tak či tak a daňový subjekt ju bude musieť, dodatočne vyrubenú daň, zaplatiť. Ale pokuta alebo sankcia môže byť až do výšky 100 % dodatočne vyrubenej dane. A mne ide teraz práve o to, aby sme tu rozlišovali možno štyri, možno päť pásiem, o ktorých som hovoril, to je 0, 20, 50 a 100 %, alebo vytuningujte si po konzultáciách s finančnou správou možno inak nastavený raster tých jednotlivých pásiem, tých sadzieb pokút vyjadrených v percentách. Ale nie je dobré, ak hovoríme o tom, že máme 7 %, 10 % minimálne, lebo tomu rozumiem, lebo keď sú teraz sadzby Európskej centrálnej banky 0,06, no tak to by bola naozaj sankcia, ktorá je takmer s nulitnou hodnotou alebo účinkom voči daňovému subjektu. Takže my máme teraz tie dve pásma 7 % a 10 %, ale chýba mi tam to pásmo 0 %, ako som povedal, keď sa preukáže, že daňový subjekt si vypýtal stanovisko daňového poradcu, a to stanovisko daňového poradcu preukázalo, že konal v súlade so zákonom, a napriek tomu správca dane pri daňovej kontrole si osvojí iný názor, čo sa môže kľudne stať, a ešte raz podčiarkujem, v tomto prípade na konci dňa nemá pravdu daňový poradca, ale má pravdu správca dane, to je v poriadku a tak to musí stále byť, že je tu jeden rozhodca na tom ihrisku, ktorý to odpíska a dorubí vám tú daň. To je v poriadku. Ale vtedy aby bola sankcia alebo, ak chcete, pokuta za daňovú delikvenciu 0 %, lebo daňový subjekt konal, to je ten reasonable case, konal proste v najlepšej vôli a presvedčení teda, že koná v súlade s daňovými predpismi. Takže chýba mi v tej časti tejto predloženej novely, ktorá sa týka pokút alebo sankcií, mi chýba to nulové pásmo, 0 %, ktoré som teraz popísal, a chýba mi tam naopak, keď hovoríme o možnosti udeliť pokutu až do výšky 100 %, tak mi chýba exaktné taxatívne stanovenie podmienok, kedy tak môže správca dane konať, aby to nebolo na ľubovôli správcu dane, ak udelí 100-percentnú pokutu. Opakujem ešte raz, nemýliť si pokutu a dorubenú daň. Tú dorubenú daň zaplatíte tak či tak a on vám k tomu nafára ešte jedných 100 eur, ak vám dorubil daň 100 eur, tak vám nafára ešte jedných 100 eur, to je do výšky 100 % tej dorubenej dane. Aby, ak sa udelí takáto pokuta vo výške 100 %, aby bolo priamo v zákone uvedené o správe daní, taxatívne vymenovanie, ktoré podmienky musia byť splnené, možno niektoré aj súčasne musia byť splnené, aby mohol správca dane takúto 100-percentnú pokutu udeliť. Takže tento bod považujem za kľúčový. Bol dlhé, dlhé roky neriešený na Slovensku, ako ľavicou, tak pravicou, preto som nešiel teraz po tejto línii. Naozaj bol neriešený dlhé roky a pracovali sme tu len s tou päťkou a s tou desinou, hej? A ten daňový subjekt si naozaj vybral tú desinu, lebo vedel, že daňovú kontrolu s pravdepodobnosťou pomerne vysokou dostane raz za 75 rokov, no tak keď mu na to neprídu, nehovoriac o tom, že sú tam nejaké premlčacie lehoty a tak ďalej, no tak načo by sa sám dobrovoľne priznal v nejakom dodatočnom daňovom priznaní, že? Tak tento systém sme mali naozaj archaický, starý, nemenili ho ani ľavicové, ani pravicové vlády, vítam, že ho teraz idete meniť, ale chcem upozorniť po tej stránke odbornej a vecnej, skúste do septembra, kým dôjde k druhému čítaniu predmetnej novely zákona, skúste naozaj, to je, to sú traja ľudia, ktorí pôjdu vonku, a urobte ten best practises, možno je to Veľká Británia, možno objavíte nejakú ďalšiu krajinu v Európskej únii, a nastavme si takto tento systém pokút, ktorý bude môcť efektívne a vyvážene fungovať možno ďalších desať rokov. Ďakujem pekne.